Id-Direttiva tal-Kunsill 96/84/KE tal-Parlament Ewropew u tal-Kunsill
tad-19 ta’ Diċembru 1996
li temenda d-Direttiva 89/398/KEE dwar l-approssimazzjoni tal-liġijiet ta’ l-Istati Membri dwar l-oġġetti ta’ l-ikel għall-użu nutrizzjonali partikolari
IL-PARLAMENT U L-KUNSILL TA’ L-UNJONI EWROPEA,
Wara li kkunsidraw it-Trattat li jistabbilixxi l-Komunità Ewropea, u b’mod partikolari l-Artikolu 100a tiegħu,
Wara li kkunsidraw il-proposta mill-Kummissjoni [1],
Wara li kkunsidraw l-opinjoni tal-Kumitat Ekonomiku u Soċjali [2],
Waqt li jaġixxu skond il-proċedura provduta fl-Artikolu 189b tat-Trattat [3],
Billi l-Artikolu 4 tad-Direttiva tal-Kunsill 89/398/KEE [4] jipprovdi li dispożizzjonijiet speċifiċi applikabbli għall-gruppi ta’ l-oġġetti ta’ l-ikel li jidhru fl-Anness I hemm mehmuż għandhom ikunu provduti permezz ta’ direttivi speċifiċi tal-Kummissjoni;
Billi modus vivendi kien konkluż fl-20 ta’ Diċembru 1994 bejn il-Parlament Ewropew, il-Kunsill u l-Kummissjoni dwar il-miżuri dwar l-atti ta’ implimentazzjoni adottati skond il-proċedura li għaliha jirreferi l-Artikolu 189b tat-Trattat [5];
Billi d-direttivi speċifiċi jirriflettu l-istat ta’ għarfien fiż-żmien ta’ l-adozzjoni tagħhom; billi, għalhekk, kull emenda li tawtorizza innovazzjonijiet bażati fuq progress xjentifiku u tekniku għandha, wara konsultazzjonijiet mal-Kumitat Xjentifiku għall-Ikel stabbilit bid-Deċiżjoni 95/273/KE [6], tkun approvata skond id-Direttiva provduta fl-Artikolu 13 tad-Direttiva 89/398/KEE;
Billi għandha tkun provduta proċedura li tkun tippermetti li l-oġġetti ta’ l-ikel li jirriżultaw minn dawk l-innovazzjonijiet teknoloġiċi jitqiegħdu fis-suq fuq bażi temporanja biex ikun jista’ jinkiseb benefiċċju xieraq mix-xogħol tar-riċerka industrijali sakemm isiru l-emendi tad-direttiva speċifika konċernata;
Billi, iżda, fuq il-bażi tal-protezzjoni tas-saħħa tal-konsumatur, l-awtorizzazzjoni tat-tqegħid fis-suq tista’ tingħata biss wara konsultazzjonijiet mal-Kumitat Xjentifiku għall-Ikel;
Billi l-awtorizzazzjoni tista’ tingħata biss jekk il-prodott ma jkun ta’ ebda perikolu għas-saħħet il-bniedem,
ADOTTAW DIN ID-DIRETTIVA:
L-Artikolu 1
Fl-Artikolu 4, tad-Direttiva 89/398/KEE, għandu jiżdied il-paragrafu li ġej:
"“1a. Biex jiġi permess li oġġetti ta’ l-ikel maħsuba għall-użi partikolari ta’ nutriment u li jirriżultaw minn progress xjentifiku u teknoloġiku li għandu jitqiegħed fis-suq malajr kemm jista’ jkun, il-Kummissjoni tista’, wara li tikkonsulta l-Kumitat Xjentifiku għall-Ikel u skond il-proċedura provduta fl-Artikolu 13, tawtorizza għall-perijodu ta’ sentejn it-tqegħid fis-suq ta’ oġġetti ta’ l-ikel li ma jikkonformawx mar-regoli f’dik li hi l-komposizzjoni provduta fid-direttivi speċifiċi li għalihom jirreferi l-Anness I.
Fejn meħtieġ, il-Kummissjoni tista’ żżid fid-deċiżjoni ta’ awtorizzazzjoni regoli ta’ tikkettjar li jirrelataw mal-bidla fil-komposizzjoni.”"
L-Artikolu 2
L-Istati Membri għandhom idaħħlu fis-seħħ il-liġijiet, regolamenti u d-dispożizzjonijiet amministrattivi meħtieġa biex jikkonformaw ma’ din id-Direttiva qabel it-30 ta’ Settembru 1997. Għandhom jinformaw bihom minnufih lill-Kummissjoni.
Meta l-Istati Membri jadottaw dawn il-miżuri, għandu jkun fihom referenza għal din id-Direttiva jew ikunu akkumpanjati b’dik ir-referenza fl-okkażjoni tal-pubblikazzjoni uffiċjali tagħhom. Il-metodi ta’ kif għandha ssir ir-referenza għandhom ikunu provduti mill-Istati Membri.
L-Artikolu 3
Din id-Direttiva għandha tidħol fis-seħħ fl-għoxrin jum wara l-publikazzjoni tagħha fil-Ġurnal Uffiċjali tal-Komunitajiet Ewropej.
L-Artikolu 4
Din id-Direttiva hija indirizzata lill-Istati Membri kollha.
Magħmula fi Brussel, fid-19 ta’ Diċembru 1996.